钦定古今图书集成/明伦汇编/官常典/第638卷 > 《黄州刺史谢上表》杜牧
## 钦定古今图书集成/明伦汇编/官常典/第638卷 > 《黄州刺史谢上表》杜牧

臣某言：“臣奉某月某日敕旨，自某官授臣黄州刺史，
以某月日到任上讫。臣某诚惶诚恐，顿首顿首。”臣自
出身以来，任职使府，虽有官业，不亲治人。及登朝四
任，皆参台职，优游无事，止奉朝谒。今者蒙恩擢授刺
史，专断刑罚，施行诏条。政之善恶，惟臣所系。素不更
练，兼之愚昧。一自到任，忧惕不胜。动作举止，惟恐罪
悔。伏以黄州在大江之侧，云梦泽南，古有夷风，今尽
华俗。户不满二万，税钱才三万贯。风俗谨朴，法令明
具，久无水旱疾疫，人业不耗。谨奉贡赋，不为罪恶。臣
虽不行，亦能守之。然臣观东汉光武、明帝，称为明主，
不信德教，专任刑名，二主相继，联五十年，当时以深
刻刺举，号为称职。治古之风废，俗吏之课，高于此时。
循吏卫飒、任延、王景、鲁恭、刘宽、陈宠之徒，止一县宰，
独能不徇时俗，自行教化，惟德是务，爱民如爱子，废
鞭笞责削之文，用忠恕抚字之道，百里之内，勃生古
风。凡违众背时，徇古非今，王者公侯尚难其事，岂一
县宰能移其俗？此盖人为治古之人，法为一时之法，
以治古之教，教之即“治古之人；以一时之法，齐之即
一时之人。”国家自有天下以来，二百三十馀年间，专
用仁恕，每后刑罚。是以内难外难，作者相继。土地甲
兵，权柄号令，尽非我有，终能擒之。此实恩泽慈爱，入人骨髓，俗厚风古，不可动摇。今自陛下即位以来，重
罪不杀，小过不问，普天之下，蛮貃之邦，有罹艰凶，一
皆存恤。圣明睿哲，广大慈恕，远僻隐厄，无不欢戴。受
十四圣之生育，张二百四十年之基宇。臣于此际，为
吏长人，敢不遵行国风，彰扬至化。小大之狱，必以情
恕，孤独鳏寡，必躬问抚。庶使一州之人，知上有仁圣。
天子所遣刺史，不为虚受，蒸其和气，感其欢心。庶为
瑞为祥，为歌为咏，以裨盛业，流乎无穷。在“臣心之则
然，岂材术之能及。无任感激悃恳血诚之至。”